b'\n_START_ARTICLE_\nTina Mahkota\n_START_SECTION_\n\xc5\xbdivljenjepis\n_START_PARAGRAPH_\nTina Mahkota, h\xc4\x8di pevke Marjane Der\xc5\xbeaj in alpinista Anteja Mahkote, se je rodila 26. septembra 1964 v Ljubljani. Na Filozofski fakulteti v Ljubljani je \xc5\xa1tudirala anglistiko in primerjalno knji\xc5\xbeevnost. Po diplomi leta 1988 je delala v \xc5\xa1olstvu, nato pa je bila med letoma 1992 in 2003 zaposlena na Oddelku za anglistiko in amerikanistiko na Filozofski fakulteti v Ljubljani. Od leta 2003 je samostojna ustvarjalka na podro\xc4\x8dju kulture. Prevaja tako prozna kot dramska dela in razli\xc4\x8dne kataloge. Je tudi avtorica \xc5\xa1tevilnih \xc4\x8dlankov._NEWLINE_Dva mandata je bila predsednica Dru\xc5\xa1tva slovenskih knji\xc5\xbeevnih prevajalcev. Od leta 2004 je konzultantka mednarodnega literarnega festivala Vilenica, na katerem je bila leta 2007 tudi \xc4\x8dlanica \xc5\xbeirije za nagrado kristal Vilenice._NEWLINE_Poro\xc4\x8dena je bila s knji\xc5\xbeevnikom Milanom Kle\xc4\x8dem.\n_START_SECTION_\nProza\n_START_PARAGRAPH_\nNjen prevajalski opus zajema 30 prevodov proznih del. Po ve\xc4\x8dini gre za prevode irskih, \xc5\xa1kotskih in britanskih avtorjev. Prevodi iz nem\xc5\xa1\xc4\x8dine so ve\xc4\x8dinoma otro\xc5\xa1ke in mladinske knjige. Pi\xc5\xa1e tudi predgovore in spremmne besede. Sodelovala je pri izdelavi ve\xc4\x8d antologij.\n_START_SECTION_\nDramatika\n_START_PARAGRAPH_\nPrevedla je okoli 50 dram, pri katerih gre predvsem za prevode sodobnih ustvarjalcev iz britanskega, irskega in ameri\xc5\xa1kega okolja.\n_START_SECTION_\nNagrade\n_START_PARAGRAPH_\nLeta 2011 je dobila priznanje Sveta SNG Maribor za nadpovpre\xc4\x8den prispevek k uveljavitvi SNG Maribor.\n_START_SECTION_\nNagrada Dominika Smoleta\n_START_PARAGRAPH_\nLeta 2010 je na Bor\xc5\xa1tnikovem sre\xc4\x8danju dobila nagrado Dominika Smoleta za prevod in jezikovno adaptacijo drame Patricka Marberja Od blizu, ki je bila uprizorjena v Drami SNG Maribor v re\xc5\xbeiji Dina Mustafi\xc4\x87a. \xc5\xbdirija je zapisala, da si je nagrado zaslu\xc5\xbeila z\xc2\xa0\xc2\xbbavtenti\xc4\x8dnim urbanim pogovornim jezikom, z govornimi navadami posameznih likov, z dovolj drzno in funkcionalno izbiro vulgarizmov in s \xc4\x8dustveno zaznamovanimi izrazi s katerimi je klju\xc4\x8dno pomagala graditi prepri\xc4\x8dljivo, polnokrvno gledali\xc5\xa1ko igro \xc4\x8detverice protagonistov\xc2\xab.\n_START_SECTION_\nSovretova nagrada\n_START_PARAGRAPH_\nLeta 2013 je dobila Sovretovo nagrado za prevod dela Jamesa Joycea Dublin\xc4\x8dani. Gre za drugi slovenski prevod tega dela po letu 1956. V obrazlo\xc5\xbeitvi nagrade je \xc5\xbeirija zapisala:\xc2\xa0\xc2\xbbZ novim prevodom Dublin\xc4\x8danov je slovenski bralec kon\xc4\x8dno dobil tudi tak prevod Joyceove mojstrovine, kot izvirniku gre /\xe2\x80\xa6/\xc2\xab\xc2\xa0'